ಆದಿಯ ಕಾಮಿಡಿ ಕಂ ರೊಮ್ಯಾಂಟಿಕ್ ಪುರಾಣ!

ಮೋಹನ್ ಕಾಮಾಕ್ಷಿ ನಿರ್ದೇಶನದ ಆದಿಪುರಾಣ ಟೈಟಲ್ ಲಾಂಚ್ ಬಳಿಕ ಪ್ರೇಕ್ಷಕರನ್ನು ಇದು ಯಾವ ಕೆಟಗರಿಯ ಚಿತ್ರ ಎಂಬಂಥಾ ಗೊಂದಲ ಕಾಡಿತ್ತು. ಆದರೆ ಇತ್ತೀಚೆಗೆ ನಾಯಕ ನಾಯಕಿಗೆ ಕಿಸ್ ಕೊಡುತ್ತಿರೋ ಫೋಟೋ ಒಂದು ವೈರಲ್ ಆಗುತ್ತಲೇ ಇದು ಮಾಡರ್ನ್ ಆದಿಯ ಪುರಾಣ ಎಂಬ ವಿಚಾರ ಸಾಬೀತಾಗಿದೆ. ಈ ಮೂಲಕವೇ ಈ ಚಿತ್ರದ ಬಗ್ಗೆ ಪ್ರೇಕ್ಷಕರೂ ಕೂಡಾ ಗಮನ ಕೇಂದ್ರೀಕರಿಸುವಂತಾಗಿದೆ.

ಈ ಚಿತ್ರದ ನಾಯಕನ ಹೆಸರು ಆದಿ. ಫೈನಲ್ ಇಯರ್ ಇಂಜಿನಿಯರಿಂಗ್ ಕಲಿಕೆಯಿಂದ ಹಿಡಿದು ಆತನಿಗೆ ಕೆಲಸ ಸಿಕ್ಕಿ ಮದುವೆಯಾಗಿ ಈ ಹಂತದ ಕಥೆಯನ್ನು ಹಾಸ್ಯದ ಹಿಮ್ಮೇಳದೊಂದಿಗೆ ಕಟ್ಟಿ ಕೊಡಲಾಗಿದೆಯಂತೆ. ಕಾಲೇಜಿನ ವಾತಾವರಣದಿಂದಲೇ ತೆರೆದುಕೊಳ್ಳುವ ಪಕ್ಕಾ ಯೂಥ್‍ಫುಲ್ ಕಥೆ ಹೊಂದಿರುವ ಈ ಚಿತ್ರದ ಪಕ್ಕಾ ರೊಮ್ಯಾಂಟಿಕ್ ಕಾಮಿಡಿ ವೆರೈಟಿಯದ್ದೆಂಬುದು ನಿರ್ದೇಶಕರ ಭರವಸೆ.

ಶಮಂತ್ ನಿರ್ಮಾಣದ ಈ ಚಿತ್ರದಲ್ಲಿ ಶಶಾಂಕ್ ನಾಯಕನಾಗಿ ನಟಿಸಿದ್ದಾರೆ. ಮೋಕ್ಷಾ ಕುಶಾಲ್ ಮತ್ತು ಅಹಲ್ಯಾ ಸುರೇಶ್ ನಾಯಕಿಯರಾಗಿ ನಟಿಸಿದ್ದಾರೆ. ಮೋಕ್ಷಾ ಈ ಹಿಂದೆ ಆಯನ ಚಿತ್ರದಲ್ಲಿ ನಟಿಸಿದ್ದರು. ಅಹಲ್ಯಾ ಕಮರೊಟ್ಟು ಚೆಕ್ ಪೋಸ್ಟ್ ಹಾಗೂ ತಮಿಳು ತೆಲುಗು ಚಿತ್ರಗಳಲ್ಲಿಯೂ ನಟಿಸಿದ್ದಾರೆ. ಆದರೆ ಇವರಿಬ್ಬರೂ ಈ ಚಿತ್ರದ ಮೂಲಕವೇ ಪೂರ್ಣ ಪ್ರಮಾಣದ ನಾಯಕಿಯರಾಗಿ ಹೊರ ಹೊಮ್ಮಿದ್ದಾರೆ.

14 ವರ್ಷಗಳ ಕಾಲ ಕನ್ನಡ ಚಿತ್ರರಂಗದಲ್ಲಿ ಸಂಕಲನಕಾರರಾಗಿದ್ದವರು ಮೋಹನ್ ಕಾಮಾಕ್ಷಿ. ಕತ್ತರಿ ಹಿಡಿದುಕೊಂಡೇ ನಿರ್ದೇಶನ ವಿಭಾಗದತ್ತ ಕಣ್ಣು ನೆಟ್ಟು ನಿರ್ದೇಶಕನಾಗೋ ಕನಸನ್ನು ಹೊಳಪಾಗಿಸಿಕೊಂಡಿದ್ದ ಮೋಹನ್ ಈ ಚಿತ್ರದ ಮೂಲಕ ಸ್ವತಂತ್ರ ನಿರ್ದೇಶಕರಾಗಿದ್ದಾರೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv